TULD JERUUSALEMMAST
Shalom, kallid vennad ja õed! Rõõm teiega ühineda!
On suur õnnistus vahendada teile siit Jeruusalemmast seda,
mida Jumal meile annab.
Täna räägin huvitaval teemal - lõpuaegadest.
Paljud räägivad sellest ja nii ka meie.
Tahan rääkida eriliselt sellest peatükist,
mis räägib Noa elust.
1. Moosese 6:9 -
"See on jutustus Noa soost: Noa oli üks õige mees,
täiesti vaga oma rahvapõlve seas; Noa kõndis koos Jumalaga.
Ja Noale sündis kolm poega - Seem, Haam ja Jaafet.
Aga maa oli Jumala palge ees raisku läinud ja vägivald täitis maad.
Ja Jumal vaatas maad, ja näe, see oli raisku läinud,
sest kõik liha maa peal oli oma eluviisides raiskunud.
Ja Jumal ütles Noale:
'Ma olen otsustanud teha lõpu kõigele lihale,
sest maa on täis nende vägivalda,
ja seepärast, vaata, ma hävitan nemad koos maaga.
Tee enesele laev goferipuust; laev tee kambritega
ja pigita seda seest ning väljast maapigiga!
Ja tee see nõndaviisi:
laeva pikkus olgu kolmsada küünart,
laius viiskümmend küünart
ja kõrgus kolmkümmend küünart." Ja nii edasi.
Huvitav lugu. Jumal valis Noa nimelise mehe.
Heebrea keeles tähendab sõna noach meeldivat.
"See mees on meeldiv, kena, noach, tema seltsis on hea olla."
"Ta on eriline. Temaga ei teki stressi."
Teiseks on see seotud sõnaga 'puhkus' või 'hingamine', menucha.
Ta oli leidnud hingamise
ja armu Jumala silmis.
Jumal vaatas teda ja käskis kirjutada tema kohta need sõnad.
Tõlked ei jõua nende sõnade tuumani.
"Noa oli üks õige mees,
täiesti vaga oma rahvapõlvede seas; be'dorotav."
Mitte 'rahvapõlve', be'doro, vaid 'rahvapõlvede', be'dorotav.
Ta elas veeuputuse ajal ja selle järel.
Ta oli õige, tsadik.
Judaismis on 'tsadik' keegi, kes järgib Jumala käske;
kes kuulab Jumalat.
Judaismis on kolm tähtsaimat asja.
Toora õppimine, käskude järgimine ja head teod.
Juudid ütlevad, et igaühelt küsitakse nende kohta,
kui nad astuvad tõe maailma pärast siit lahkumist.
Inimese kohta, kes Toora järgi elab, öeldakse 'tsadik'.
Nii käib see judaismis.
Aga mida Pühakiri ütleb?
Meil on ju Toora, Profetid, Kirjutised ja Uus Testament.
Kirjutised räägivad Aabrahami kohta,
et ta uskus ja see arvati talle õiguseks.
See õigsus tuleb Jumalalt,
kui usume Jumalasse ja sellesse, mis Ta teinud on.
Heebrealaste 11:6: "Aga ilma usuta on võimatu olla meelepärane,
sest kes tuleb Jumala juurde, peab uskuma, et tema on olemas
ja et ta annab palga neile, kes teda otsivad."
See kirjakoht viitab Aabrahamile,
kes oli oma usu tõttu Jumalale meelepärane.
Aabraham sai õigeks usust.
Kui usume Messias Jeesusesse, Jumala Pojasse,
kes kandis ära maailma patud,
saame Messia õigsuse.
Noa oli tsadik. Millise põlvkonna ajal ta elas?
Veeuputusele eelnev põlvkond oli oma elu ära rikkunud.
See oli väga julm ja kuri põlvkond.
Inimestes oli nii palju kurjust, et isegi maa oli rikutud.
Veeuputus olevat kestnud nii kaua, et ka maa puhtaks saks,
mitte ainult vaimselt, vaid ka füüsiliselt.
Ta elas põlvkonna ajal, kus inimesed ei austanud üksteist.
Nad ei austanud üksteise omandit
ja olid täiesti kohutavad.
Räägitakse, et kui nad otsustasid
meeste ja naiste vahel abielulepinguid sõlmida,
otsustas Jumal maa puhastada.
Loeme, mida Jumal ütleb.
"Sest kõik liha maa peal oli oma eluviisides raiskunud."
"Ma olen otsustanud teha lõpu kõigele lihale,
sest maa on täis nende vägivalda, khamas."
'Khamas' tähendab vägivalda.
Ka Gazas on Hamas. Nii nad end nimetavadki.
See tähendab heebrea keeles suurt kurjust.
Jumal otsustas, et nüüd aitab ja maa tuleb puhastada.
Jumal kahetses, et inimesed teinud oli.
Salm 5 -
"Kui Issand nägi, et inimese kurjus maa peal oli suur
ja kõik ta südame mõtlemised iga päev üksnes kurjad ..."
Kujutlege - kogu aeg ainult kurjad!
Oleme uus loodu. Sünnime uuesti.
Paulus ja teised apostlid siiski õpetavad,
et peame uuendama oma meeled.
Kuigi oleme uuesti sündinud ja oleme saanud uue vaimu,
ja kuigi oleme Jumala lapsed ja Messia sõbrad,
on tähtis, et uuendaksime oma meeled.
Kõik nende mõtted olid pidevalt ainult kurjad.
"Siis Issand kahetses,
et ta inimese oli teinud maa peale,
ja ta süda valutas."
Jumal muutus kurvaks.
Kui ta kõik oli loonud, nägi Ta, et see kõik oli hea.
Sellele on mitmeid seletusi, miks Ta kõike heaks pidas.
Nüüd on Jumal aga kurb ja kahetseb oma loomistööd.
'Kahetsema', lehinachem, lähtub samuti sõnast noach.
Ka 'lohutama', lenachem,
näiteks neid, kes leinavad surnud lähedasi.
Jumal kahetses, et Ta inimesed teinud oli.
Jumal kahetses ja kurvastas, nagu oleks kaotanud armsama.
"Ja Issand ütles: 'Ma tahan inimese, kelle ma olen loonud,
maa pealt kaotada, niihästi inimesed kui loomad ja roomajad
ja taeva linnud, sest ma kahetsen, et ma nad olen teinud!'
Aga Noa leidis armu Issanda silmis."
See lause meeldib mullegi,
ehk "mu silmis armu leida", nagu heebrea keeles öeldakse.
See lause rõõmustab mind.
Noa sai Jumala silmis armu,
kuna ta otsis Jumalat keset seda sugupõlve.
Saame armu seetõttu, mida Jeesus tegi.
"Sest nõnda on Jumal maailma armastanud,
et ta andis oma ainusündinud Poja,
et ükski, kes temasse usub, ei läheks hukka,
vaid, et tal oleks igavene elu."
Tsadik teeb õigeid tegusid,
kuid me ei saa olla õigemad kui meil on antud olla.
Oleme saanud Messia õigsuse.
Jumal äratas Messia surnuist,
ja seda uskudes saime õigsuse.
Kas peaksime püüdma üha õigemaks saada?
Ei, vaid peame näitama teistele Jumala õigsust,
tegema õigsuse tegusid.
Elame ju Messia õigsuses.
Me ei tee pattu, sest elame armu all.
Usume Issanda Jeesuse armu ja seepärast me ei tee pattu,
mitte sellepärast,
et kardaksime tulevikus põrgusse sattuda.
Ei, see on juba minevik.
Me ei tee pattu, sest oleme maitsnud Messia armu
ja armastame seda armu.
Oleme Jumala silmis armu saanud.
"Noa leidis armu Issanda silmis."
Seda öeldakse enne 9. salmi: "See on jutustus Noa soost."
Saime armu Jumala silmis sellepärast, mida Jeesus tegi.
Aga teate mis?
Siis kui võtsime vastu Messia,
alustasime uut elu.
Jumal andis meile uue vaimu.
Sellest algas "Oreni lugu", "Rosheli lugu",
"Mirjami lugu" või kelle tahes lugu.
"See on jutustus Noa soost: Noa oli üks õige mees,
täiesti vaga oma rahvapõlve seas; Noa kõndis koos Jumalaga."
Räägitakse, et teda kirjeldatakse nii seetõttu,
et ta elas nii halva sugupõlve ajal.
Kui ta oleks elanud Aabrahami, Iisaki ja Jaakobi ajal,
Iisraeli vagade esiisade
ja Messia koguduse vaimsete isade ajal,
poleks Noa ehk Aabrahami kõrval nii vaga olnudki.
Võib-olla on see tõsi.
Meile on siiski tähtis see, et Noa meenutab meile lõpuaegu.
Jeesus ütles, et need meenutavad Noa päevi.
Inimesed abiellusid, ajasid äri,
ja elasid midagi märkamata 120 aastat,
kui Noa laeva ehitas.
Jumal määras seejärel inimese elueaks 120 aastat.
Noa ehitas laeva 120 aastat,
ja sel ajal ei sadanud kordagi vihma.
Taevas on shamayim, sest sealt, sham, tuleb vesi mayim.
Inimesed kindlasti imestasid, mida Noa seal tegi.
See polnud normaalne.
Ta mõistis maailma hukka, kui laeva ehitas.
Jumal valis Tema ja mõistis maailma koos temaga hukka.
Samamoodi teeb ta meiega.
1. Korintlaste 6:3 -
"Kas te ei tea, et ükskord me mõistame kohut inglitegi üle,
miks siis mitte argielu asjus?"
Jumal mõistab meie kaudu maailma üle kohut.
Ka meie elude kaudu. Meiegi ehitame laeva, nagu Noa.
Sünnime uuesti Jumala armust.
Me ei suutnud seda oma tegudega,
ei heade tegudega ega ka Toora käske järgides.
Tema päästis meid, andis meie patud andeks,
kuna Jeesus tõusis ristile ja suri meie pattude eest.
Saime Jumalalt usu, et seda uskuda.
Tema lunastas meid.
Oma ülestõusmisega andis Ta meile õigsuse.
Nüüd oleme tema koostööpartnerid.
Jumal töötab siin maa peal meie kaudu.
Ehitame laeva.
Laev on pääste sümbol.
See meenutab maa peale saabuvat kohtumõistmist.
Laeva ehitades ei mõistnud Noa maailma lihtsalt hukka,
vaid kuulutas ka maailmale evangeeliumi.
Võime evangeliseerida nii eluviisiga kui sõnadega.
Ehitades laeva räägime maailmale,
et Jumal mõistab maailma hukka,
ja maailm ei saa jätkata oma kurjuses, vaid hävineb.
Jumal ei taha siiski kedagi kaotada.
Jumal armastab kõiki oma looduid, kõiki, kel Ta on lasknud sündida.
Sel pole tähtsust, kuidas nad alguse on saanud,
abielus või sellest väljaspool.
Jumal andis neile võimaluse sündida ja Ta armastab neid.
"Sest nõnda on Jumal maailma armastanud,
et Ta on andnud oma ainusündinud Poja,
et ükski, kes Temasse usub, ei läheks hukka ..."
Jumal käskis meil ehitada ja evangeliseerida:
"Pöörduge ja leppige Jumalaga ära!
Jumal ei taha teid hukka mõista, vaid teid päästa.
Ta tahab lunastada teid teie pattudest
ja teid õigeks teha."
Nii nagu Habakuk ütles: "Õige elab usust."
Iisraelis öeldakse valesti: "Igaüks elab usust."
Siin ei öelda 'igaüks', vaid 'õige'.
Võime uskuda igasuguseid rumalusi,
ka selliseid, mida Jumala Sõna eitab.
Aga meie usume Jumala Sõnasse ja seepärast oleme õiged.
Saame õigsuse Jumalalt Jeesuse kaudu.
Ta oli õige ja laitmatu, tamim. See on huvitav sõna.
Tänapäeva Iisraelis tähendab tamim naiivset,
sellist rumalakest, keda võib tüssata.
Ei. Tamim on tähtis sõna.
Tamim on keegi, keda maailma kurjus rikkuda ei saa.
Ta ei võta seda kurjust vastu.
Ta kaitseb end selle eest.
Miks peab laeva ehitama? Mis see on?
Laev ja Jumala Sõna on üks ja sama asi.
Kui täidad oma elu Jumala Sõnaga, nagu Jeesus ütles,
saad kõik, mida usus palvetades palud.
Kui oleme Jumala Sõnas, oleme laevas.
Kui palvetame, oleme laevas.
Kui teostame Jumala tahet, oleme laevas.
Mis on laev?
Jumal lõi meisse uue vaimu ja sündisime uuesti.
Apostlid ütlevad, et töötame vaimus,
et päästa oma hinged.
Meie vaim töötab koos Püha Vaimuga,
et päästa meie hinged, et ehitada laev,
uskliku inimese loomus.
Peame ehitama oma uut loomust ja elu.
Nii uuendame oma meeled.
Murrame oma mõistuse kindlustusi
ja võtame vastu uut infot.
Meie tahe mugandub Jumala tahtega.
Siis suhtume asjadesse varasemast täiesti erinevalt.
Meie meeled ja tunded uuenevad,
kuna püsime Jumala Sõnas, palvetame
ja viime ellu Jumala tahet.
Nii ehitamegi laeva.
Ärge muganduge selle maailma ajastu järgi!
Loeme seda Roomlaste kirjast.
Alates Roomlaste 12:1.
See on tähtis kirjakoht.
"Nüüd, vennad, kutsun ma teid üles Jumala suure halastuse pärast
tooma oma ihud Jumalale elavaks, pühaks ja meelepäraseks ohvriks;
see olgu teie mõistlik jumalateenistus.
Ja ärge muganduge praeguse ajaga, vaid muutuge meele uuendamise teel,
et te katsuksite läbi, mis on Jumala tahtmine,
mis on hea ja meelepärane ja täiuslik."
Inimese ihu on kui laev vaimule, mis päästetakse,
või mis on juba päästetud.
Nagu ütleb Roomlaste 6,
anname nüüd oma ihud õigsuse orjadeks,
mitte patu orjadeks nagu varem.
Seda on tähtis mõista, kallid vennad ja õed!
Ja teeme seda kõike usus.
Lähme Heebrealaste kirja 11. peatükki.
Heebrealaste 11:7 -
"Usu läbi sai Noa hoiatuse selle kohta, mida veel ei olnud näha,
ja ta ehitas jumalakartuses laeva oma pere päästmiseks."
Paulus ütles vanglas,
kui vangla uksed maavärinas avanesid
ja valvur haaras mõõga, et end tappa:
"Ära tee enesele kurja, sest me oleme kõik siin."
Valvur langes põlvili ja küsis:
"Mis ma pean tegema, et pääseda?"
Ta vastas: "Usu Issandasse Jeesusesse,
siis pääsed sina ja su pere!"
Kui usume, saame kohe päästetud. Jumal loob meisse kohe uue vaimu.
Ta ei paranda meie vaimu, vaid loob uue.
Kuid selle vaimu abil ehitame vähehaaval laeva.
Tänu Jumalale! Ja teeme seda usus,
sest, salm 6: "Ilma usuta on võimatu meelepärane olla,
sest kes tuleb Jumala juurde, peab uskuma, et tema on olemas
ja et ta annab palga neile, kes teda otsivad.
Usu läbi sai Noa hoiatuse selle kohta, mida veel ei olnud näha,
ja ta ehitas jumalakartuses laeva oma pere päästmiseks;
ja selle kaudu ta mõistis süüdi maailma
ja sai selle õiguse pärijaks, mis tuleb usust."
Ka Noa päris õiguse usu läbi.
Nii pärime meiegi õigsuse.
Jumal ütles, et nende tulevik, kes Tema tahet vastu ei võta,
pole hea. See on kohutav.
Seepärast rääkis Jumal meile oma plaanist
ja andis meile selleks usu.
Nüüd on meie asi olla laitmatud, tamim.
Tamim on keegi, kes usub lapse kombel kõike,
mida Jumal ütleb.
Laps usub kõike, mida vanemad ütlevad.
Jumal ütles Aabrahamile: "Käi minu ees ja ole laitmatu."
Jumalaga käimine on usk,
kuid laitmatus sõltub meist endist.
Saime õigsuse,
kuid peame kasutama seda selleks, et olla laitmatud.
Siit jõuame järgmise kirjakohani,
mis on väga hea.
1. Moosese 2:15 -
"Ja Issand Jumal võttis inimese
ja pani ta Eedeni aeda harima ja hoidma".
Harima ja hoidma!
Jumal andis meile voli oma aia üle,
ehitada laeva ja hoolitseda selle eest,
et madu sinna ei pääseks.
Temal pole seal meelevalda, vaid meil.
Sellest tahtsingi täna rääkida.
Usun, et see õpetus õnnistas paljusid.
Palvetan, et oleksite laitmatud, tamim,
ja hoiaksite kinni Jumala õigsusest oma elus,
et ehitaksite oma elu laeva
ja oleksite Jumalale usus meelepärased.
Messias Jeesuse nimel! Shalom Jeruusalemmast!
Tõlge: Monika Jaaguri